KOMISSION TIEDONANTO EUROOPAN PARLAMENTILLE, EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston päätöksen tekemiseksi työllisyyden alalla toteutettavista yhteisön edistämistoimista

1. Taustaa

Ehdotus KOM(2000) 459 lopullinen lähetettiin Euroopan parlamentille ja neuvostolle 20. heinäkuuta 2000. Euroopan parlamentti antoi lausuntonsa ensimmäisessä käsittelyssä 14. helmikuuta 2001. Talous- ja sosiaalikomitea hyväksyi lausuntonsa täysistunnossaan 31. tammikuuta 2001 ja alueiden komitea 14. joulukuuta 2000.

Euroopan parlamentin lausunnon perusteella ja EY:n perustamissopimuksen 250 artiklan 2 kohdan nojalla komissio hyväksyi muutetun ehdotuksen (KOM(2001) 124 lopullinen) ja toimitti sen neuvostolle ja Euroopan parlamentille 27. helmikuuta 2001.

Neuvosto hyväksyi yhteisen kantansa 25.6.2001.

2. Ehdotuksen tarkoitus

Ehdotuksen tarkoituksena on panna täytäntöön perustamissopimuksen 129 artikla. Se tarjoaa oikeusperustan menoille, joita syntyy kyseisen artiklan määräysten täytäntöönpanosta, ja mahdollistaa Euroopan työllisyysstrategian kehittämisen ja syventämisen Lissabonin Eurooppa-neuvoston päätelmien mukaisesti. Strategialla annetaan unionille mahdollisuus luoda edellytykset täystyöllisyydelle, työpaikkojen määrän kasvulle ja niiden laadun paranemiselle. Siihen sisältyy Euroopan tasolla määritellyt ohjeet ja jäsenvaltioiden täytäntöönpanemat kansalliset toimintasuunnitelmat.

Näissä yleisissä puitteissa tällä ehdotuksella päätökseksi yhteisön edistämistoimista työllisyyden alalla pyritään ennen kaikkea tukemaan jäsenvaltioiden välistä yhteistyötä työmarkkinapolitiikkaa koskevassa analysoinnissa, tutkimuksessa ja seurannassa. Tätä yhteistyötä luonnehtivat osaamistalouden kasvu sekä tarve löytää parhaat toimintatavat, tukea tietojen ja kokemusten vaihtoa sekä ottaa käyttöön aktiivinen tiedotuspolitiikka tätä tarkoitusta varten.

3. Yhteistä kantaa koskevat komission huomautukset

3.1 Yleisiä huomioita

Komissio suhtautuu yleisesti ottaen myönteisesti neuvoston hyväksymään yhteiseen kantaan. Se antaa arvoa neuvoston ponnisteluille esitettyjen muutosten huomioon ottamiseksi. Komissio voi ohjelman täytäntöönpanemiseksi hyväksyä jaetun komiteamenettelyn eli osittain neuvoa-antavan ja osittain hallintokomitean komission alun perin ehdottaman neuvoa-antavan komitean asemesta. Komissio ei kuitenkaan voi hyväksyä sitä, että ehdotettua 55 miljoonan euron talousarviota supistetaan. Kyseinen arvio perustuu huolellisiin laskelmiin, ja komissio on varma siitä, että ohjelman täytäntöönpanokautena menot ovat kyseistä suuruusluokkaa.

3.2 Euroopan parlamentin tarkistusten huomioon ottaminen

Ehdotuksessa viitataan nyt Euroopan työllisyysstrategian tehtävään jäsenvaltioiden välisen työllisyyspoliittisen yhteistyön ja kokemusten vaihdon edistämisessä. Lisäksi korostetaan strategian kehittämistä siten, että arvioidaan, miten yhteistyötä työmarkkinaosapuolten sekä paikallis- ja alueviranomaisten kanssa voitaisiin parantaa ja miten voitaisiin soveltaa aktiivista ja avointa tiedotuspolitiikkaa. Toteutettavilla yhteisön toimenpiteillä arvioidaan kaikkien eri tasoilla vaikuttavien toimijoiden tehtäviä, Euroopan työllisyysstrategian tähänastista yleistä vaikutusta sekä sen ja toisaalta yleisen talouspolitiikan ja toisaalta muiden politiikan alojen välistä johdonmukaisuutta. Lisäksi kaikilla tästä ohjelmasta rahoitettavilla toiminta-aloilla pyritään ottamaan huomioon sukupuolten tasa-arvon periaate.

3.2.1 Euroopan parlamentin tarkistukset, jotka on otettu huomioon sellaisenaan, osittain tai periaatteessa neuvoston yhteisessä kannassa ja komission muutetussa ehdotuksessa

Viittauksissa johdanto-osan kappaleisiin ja artikloihin käytetään neuvoston yhteisessä kannassa käytettyä numerointia.

-Johdanto-osan 4 kappaleessa otetaan suurelta osin huomioon Euroopan parlamentin tarkistus 1 viittaamalla Euroopan työllisyysstrategian erityiseen vahvuuteen rohkaista jäsenvaltioiden välistä yhteistyötä kunnioittaen kuitenkin niiden autonomiaa päätösten tekemisessä, ja viittaamalla sen vahvuuteen helpottaa kokemusten vaihtoa esimerkiksi tavoista, joilla työmarkkinaosapuolet sekä paikallis- ja alueviranomaiset otetaan mukaan toimintaan.

-3 artiklan 1 kohdan f ja g alakohdassa otetaan huomioon Euroopan parlamentin tarkistuksessa 3 esitetyt näkökohdat. Siinä todetaan, että Euroopan työllisyysstrategian sisällön ja lähestymistapojen kehittämiseen olisi sisällyttävä myös keinot tehdä yhteistyötä työmarkkinaosapuolten ja asiaankuuluvien paikallis- ja alueviranomaisten kanssa, ja että olisi toteutettava aktiivista ja avointa tiedotuspolitiikkaa.

-4 artiklan 1 kohdan b alakohdassa otetaan osittain huomioon Euroopan parlamentin tarkistus 5. Siinä todetaan nyt, että kansallisia toimintasuunnitelmia arvioidessaan jäsenvaltiot arvioivat myös sitä, miten työmarkkinaosapuolet ja asiaankuuluvat paikallis- ja alueviranomaiset on otettu mukaan toimintasuunnitelmien toteuttamiseen.

-4 artiklan 1 kohdan c alakohdassa otetaan osittain huomioon Euroopan parlamentin tarkistus 6. Artiklan mukaan yksi toteutettavista toimista on määrällinen ja laadullinen arvio Euroopan työllisyysstrategian vaikutuksista yleensä sekä analyysi Euroopan työllisyysstrategian yhdenmukaisuudesta yleisen talouspolitiikan ja muiden politiikan alojen kanssa.

-4 artiklan 2 kohdassa otetaan osittain huomioon Euroopan parlamentin tarkistukset 4, 7, 8 ja 9. Neuvoston yhteisessä kannassa korostetaan, että kaikissa toteutettavissa toimissa pyritään ottamaan huomioon sukupuolten välisen tasa-arvon periaate, erityisesti miesten ja naisten yhtäläiset mahdollisuudet työelämässä ja työmarkkinoilla sekä työ- ja perhe-elämän yhteensovittaminen.

3.2.2. Euroopan parlamentin tarkistukset, jotka on otettu huomioon kokonaan, osittain tai periaatteessa komission muutetussa ehdotuksessa mutta ei neuvoston yhteisessä kannassa

Viittauksissa johdanto-osan kappaleisiin ja artikloihin käytetään muutetussa ehdotuksessa käytettyä numerointia.

-Euroopan parlamentin johdanto-osan 7. kappaleeseen tekemä tarkistus 2 koskee Euroopan parlamentin tehtävää työllisyyspolitiikassa, minkä periaatteen komissio hyväksyi. Neuvoston yhteisessä kannassa kyseinen kappale on poistettu.

-Euroopan parlamentin esittämässä tarkistuksessa 10 suunnitellaan erityisen rahoituksen myöntämistä tietynlaisille hankkeille ja toisaalta vahvistetaan paikallis- ja alueviranomaisten ja muiden tahojen asema tässä yhteydessä ja suhteessa työllisyysanalyysiin ja työllisyyden suuntaviivojen täytäntöönpanoon. Komissio hyväksyi osittain ajatuksen Euroopan työllisyysstrategian analyysin keskittämisestä alue- ja paikallistasoille.

-Euroopan parlamentin tarkistus 11 koskee erityisiä tiedotustoimia, joilla yleisö saa paremmin tietoa, sekä naisten tilanteesta työmarkkinoilla ja heidän työmarkkinoille pääsynsä esteistä tehtyjen raporttien julkaisemista. Komissio hyväksyi tämän periaatteessa.

-Euroopan parlamentin tarkistuksessa 12 korostetaan tarvetta taata, että ohjelman tuotokset ovat suurelle yleisölle avoimia ja että asiaa koskevat julkaisut ovat yleisön saatavilla. Komissio hyväksyi tämän periaatteen.

-Euroopan parlamentin tarkistuksessa 13 painotetaan yhdenmukaisuuden tarvetta kyseisessä ohjelmassa toteutettujen toimien sekä muissa komission hallinnoimissa asiaa koskevissa ohjelmissa toteutettujen toimien välillä sekä tarvittavien yhteyksien luomista yhdenmukaisuuden varmistamiseksi. Komissio hyväksyi tarkistuksessa esitetyn periaatteen.

3.3 Neuvoston esittämät uudet säännökset, jotka vastaavat komission kantaa

Komissio voi hyväksyä muutoksen yksinomaan neuvoa-antavasta komiteasta osittain hallintokomiteaksi. Neuvoston yhteinen kanta heijastaa tätä muutosta täytäntöönpanoa koskevassa artiklassa. Siinä viitataan päätökseen 1999/468/EY ja luetellaan ne toimenpiteet, jotka olisi hyväksyttävä hallintomenettelyllä, ja ne, joissa vaaditaan neuvoa-antavaa menettelyä.

Komissio ei hyväksy ehdotetun 55 miljoonan euron talousarvion supistamista. Se on vakuuttunut siitä, että ohjelman täytäntöönpanokautena tarvittavat menot ovat kyseistä suuruusluokkaa.

3.4 Yhteisen kannan hyväksymiseen liittyvät ongelmat

Keskustelun jälkeen neuvosto hyväksyi äänestyksellä yksimielisesti 50 miljoonan euron talousarvion. Komission mielestä määrä ei ole riittävä, ja pitää kiinni siitä, että sen ehdottama 55 miljoonan euron talousarvio on tarpeen, jotta rahoitettavat toimet saadaan asianmukaisesti päätökseen.

4. Päätelmät

Neuvoston yhteinen kanta noudattelee päätösehdotuksen keskeisiä poliittisia linjauksia. Tekstiin tehdyillä mukautuksilla kuitenkin korostetaan työmarkkinaosapuolten sekä paikallis- ja aluetason toimijoiden panosta ohjelmasta rahoitetuissa toimissa. Siinä korostetaan myös tavoitetta huolehtia siitä, että ohjelman täytäntöönpanossa olisi otettava riittävästi huomioon sukupuolinäkökohdat ja että ohjelmalla tuettava Euroopan työllisyysstrategia tarvitsee voimakkaampia edistämis- ja tiedotustoimia.

Ohjelman täytäntöönpanon osalta komissio hyväksyy, että toimet toteutetaan osittain hallintomenettelyä noudattaen. Komissio haluaa taata, että jäsenvaltiot osallistuvat aktiivisesti ohjelmaan ja että aktiivinen osallistuminen lujittaa niiden välistä yhteistyötä ja tietojenvaihtoa.

Komissio pahoittelee neuvoston päätöstä supistaa sen ehdottamaa talousarviota.

LIITE

JULKILAUSUMA

NEUVOSTON PÖYTÄKIRJAAN

Komission julkilausuma

Komissio pahoittelee, että neuvosto ei ole hyväksynyt komission tätä ohjelmaa varten ehdottamaa 55 miljoonan euron talousarviota vaan on ehdottanut määrän supistamista 50 miljoonaan euroon. Komission ehdottama talousarvio perustuu huolellisiin laskelmiin, joissa on otettu huomioon sekä ohjelmasta rahoitettavat toimet että sen edeltäjän, "Essenin ohjelman" kulutusmalleista saadut kokemukset. Komissio on vakuuttunut, että sen ehdottama talousarvio on tarpeen ohjelman panemiseksi asianmukaisesti täytäntöön, ja toivoo, että kyseinen summa palautetaan jatkoneuvotteluissa.